RINGKØBING: En 56-årig ringkøbingenser var kun på fri fod få minutter, efter at han ved middagstid begik røveri i Vestjysk Bank på Torvet.

Ifølge politiet kom han på dette tidspunkt ind i banken, henvendte sig ved en skranke med en pakke, hvor der stod "sprængstoffer" på, og sagde noget i retning af, at "det er et røveri".

Han fik udleveret et beløb i kontanter, og forlod derefter bygningen, steg på en cykel, der holdt uden for, og cyklede derfra.

Politiet blev alarmeret under røveriet, men manden blev også forfulgt af to af bankens ledende medarbejdere, regionsdirektør Allan Stampe og privatdirektør Anders Behrmann.

De holdt trit med manden, mens han i adstadigt tempo cyklede ned gennem byens gader med kurs mod havnen. I Søndergade stødte en politipatrulje til, og manden kunne anholdes uden at gøre modstand.

Det vides ikke, om han var bevæbnet.

Den anholdte havde stadig kontanterne på sig og virkede ifølge politiet påvirket af alkohol, fortæller vagtchef Anders Olesen.

Dagbladets medarbejder, journalist John Thomsen, fulgte dramaet på nærmeste hold, idet han tilfældigt kom forbi i samme øjeblik, røveriet fandt sted.